CELEX: 32017D2013
Language: lv
Date: 2017-11-07 00:00:00
Title: Padomes Īstenošanas lēmums (ES) 2017/2013 (2017. gada 7. novembris), ar ko Nīderlandes Karalistei atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

10.11.2017   
            
            
               LV
            
            
               Eiropas Savienības Oficiālais Vēstnesis
            
            
               L 292/59
            
         PADOMES ĪSTENOŠANAS LĒMUMS (ES) 2017/2013
   (2017. gada 7. novembris),
   ar ko Nīderlandes Karalistei atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Direktīvas 2006/112/EK 193. pantā paredzēts, ka nodokļa maksātājs, kas piegādā preces vai sniedz pakalpojumus, parasti atbild par pievienotās vērtības nodokļa (PVN) nomaksu nodokļu dienestiem.
            
         
               (2)
            
            
               Saskaņā ar Direktīvas 2006/112/EK 199.a panta 1. punkta g) apakšpunktu dalībvalstis var paredzēt, ka persona, kas ir atbildīga par PVN nomaksu par telekomunikāciju pakalpojumu sniegšanu, ir nodokļa maksātājs, kas ir piegādes saņēmējs (“apgrieztās maksāšanas sistēma”). Nīderlande neizmanto šo iespēju.
            
         
               (3)
            
            
               Nesen telekomunikāciju pakalpojumu nozarē Nīderlandē tika atklāti krāpšanas gadījumi. Tāpēc Nīderlande vēlētos ieviest apgrieztās maksāšanas sistēmu telekomunikāciju pakalpojumu sniegšanai iekšzemē.
            
         
               (4)
            
            
               Saskaņā ar Direktīvas 2006/112/EK 199.a panta 1. punktu apgrieztās maksāšanas sistēmu var piemērot tikai līdz 2018. gada 31. decembrim un uz minimālo piemērošanas laikposmu – diviem gadiem. Tā kā divu gadu minimalā piemērošanas laikposma nosacījums nav izpildāms, Nīderlande nevar piemērot apgrieztās maksāšanas sistēmu, pamatojoties uz minētās direktīvas 199.a panta 1. punkta g) apakšpunktu.
            
         
               (5)
            
            
               Līdz ar to vēstulē, kas Komisijā reģistrēta 2017. gada 11. jūlijā, Nīderlande lūdza piešķirt atkāpi no Direktīvas 2006/112/EK 193. panta, lai saņemtu atļauju piemērot apgrieztās maksāšanas sistēmu telekomunikāciju pakalpojumu sniegšanai, pamatojoties uz minētās direktīvas 395. pantu.
            
         
               (6)
            
            
               Saskaņā ar Direktīvas 2006/112/EK 395. panta 2. punktu Komisija 2017. gada 5. septembra vēstulē informēja pārējās dalībvalstis par Nīderlandes prasījumu. Ar 2017. gada 6. septembra vēstuli Komisija paziņoja Nīderlandei, ka tās rīcībā ir visa informācija, kas tiek uzskatīta par nepieciešamu pieprasījuma izvērtēšanai.
            
         
               (7)
            
            
               Pieprasītās atkāpes mērķis ir novērst PVN krāpšanu telekomunikāciju pakalpojumu nozarē. Kaut gan telekomunikāciju pakalpojumu sniegšanā ir iespējama krāpniecība un šī joma tiek rūpīgi uzraudzīta, Nīderlande nesen atklāja krāpnieciskas shēmas attiecībā uz tirdzniecību ar sarunu minūtēm, kurās iesaistīti vairāki “pazudušie tirgotāji” un buferuzņēmumi. Šo shēmu rezultātā rodas ievērojami nodokļu ieņēmumu zaudējumi.
            
         
               (8)
            
            
               Balstoties uz Nīderlandes iesniegto informāciju, parastās krāpšanas atklāšanas un novēršanas metodes nav efektīvas, jo iesaistītie pakalpojumi tiek sniegti no valstīm ārpus Savienības un netiek minēti nevienā reģistrā vai sarakstā. Maksājumi tiek veikti ar maksājumu platformu starpniecību banku kontos ārpus Savienības, kas apgrūtina darījumu atklāšanu un padara informācijas iegūšanu no bankām neiespējamu. Nīderlande norāda, ka bez apgrieztās maksāšanas sistēmas attiecīgajiem pakalpojumiem nodokļu zaudējumi eksponenciāli pieaugs.
            
         
               (9)
            
            
               Tāpēc Nīderlandei būtu jāatļauj piemērot apgrieztās maksāšanas sistēmu telekomunikāciju pakalpojumu sniegšanai līdz 2018. gada 31. decembrim.
            
         
               (10)
            
            
               Atkāpei nav negatīvas ietekmes uz Savienības pašas resursiem, ko veido iekasētais PVN,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 193. panta, Nīderlandei tiek atļauts noteikt piegādes saņēmēju kā personu, kura ir atbildīga par PVN nomaksu nodokļu dienestiem telekomunikāciju pakalpojumu piegādes gadījumā.
   2. pants
   Šis lēmums stājas spēkā tā paziņošanas dienā.
   Tas zaudē spēku 2018. gada 31. decembrī.
   3. pants
   Šis lēmums ir adresēts Nīderlandes Karalistei.
   
      Briselē, 2017. gada 7. novembrī
      
         
            Padomes vārdā –
         
         
            priekšsēdētājs
         
         T. TÕNISTE
      
   
   
      (1)  OV L 347, 11.12.2006., 1. lpp.